Document ID: 32005D0814

SKLEP KOMISIJE
z dne 18. novembra 2005
o sprejetju odločitev Skupnosti o uvozu nekaterih kemikalij v skladu z Uredbo (ES) št. 304/2003 Evropskega parlamenta in Sveta ter o spremembi Sklepa 2000/657/ES
(Besedilo velja za EGP)
(2005/814/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 304/2003 Evropskega parlamenta in Sveta z dne 28. januarja 2003 o izvozu in uvozu nevarnih kemikalij (1), in zlasti prvega pododstavka člena 12(1) Uredbe,
po posvetu z odborom, ustanovljenim s členom 29 Direktive Sveta 67/548/EGS z dne 27. junija 1967 o približevanju zakonov in drugih predpisov v zvezi z razvrščanjem, pakiranjem in označevanjem nevarnih snovi (2),
ob upoštevanju naslednjega:
(1)
V skladu z Uredbo (ES) št. 304/2003 se mora Komisija v imenu Skupnosti odločiti glede dovolitve uvoza v Skupnost vsake posamezne kemikalije, ki je predmet postopka soglasja po predhodnem obveščanju (PIC).
(2)
Program Združenih narodov za okolje (UNEP) in Organizacija za prehrano in kmetijstvo (FAO) sta bila imenovana za opravljanje storitev sekretariata za vodenje postopka PIC, uvedenega z Rotterdamsko konvencijo o postopku soglasja po predhodnem obveščanju (PIC) za nekatere nevarne kemikalije in pesticide v mednarodni trgovini; Konvencija je bila v imenu Skupnosti odobrena s Sklepom Sveta 2003/106/ES (3).
(3)
Komisija, ki deluje kot skupni imenovani organ, mora odločitve glede kemikalij v imenu Skupnosti in njenih držav članic posredovati sekretariatu Konvencije.
(4)
Kemikaliji tertraetil svinec in tetrametil svinec sta bili vključeni v postopek PIC kot industrijski kemikaliji. Komisija je informacije o obeh kemikalijah prejela v obliki enega in istega dokumenta o navodilih za odločanje. Uporaba obeh kemikalij je na ravni Skupnosti strogo omejena, saj je njuna uporaba kot sredstvo proti klenkanju v motornem bencinu praktično prepovedana, ob upoštevanju manjših izjem, uvedenih z Direktivo Evropskega parlamenta in Sveta 98/70/ES z dne 13. oktobra 1998 o kakovosti motornega bencina in dizelskega goriva ter spremembi Direktive Sveta 93/12/EGS (4). Zato bi bilo treba sprejeti ustrezno odločitev o uvozu.
(5)
Kemikalija paration je bila vključena v postopek PIC kot pesticid, Komisija pa je informacije o njej prejela od sekretariata v obliki navodil za odločanje.
(6)
Paration sodi v področje uporabe Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (5). Paration je bil z Odločbo Komisije 2001/502/ES z dne 9. julija 2001 o nevključitvi parationa v Prilogo I k Direktivi Sveta 91/414/EGS in o odvzemu registracij za fitofarmacevtska sredstva, ki vsebujejo to aktivno snov (6), izključen iz Priloge I k Direktivi 91/414/EGS, registracije za fitofarmacevtska sredstva, ki ga vsebujejo, pa so bile preklicane 8. januarja 2002. Paration je bil pred tem vključen v začasni postopek PIC tako, da so bile nekatere zelo nevarne oblike pesticidnega pripravka, ki vsebujejo paration, vključene v Prilogo III h Konvenciji, kar je bilo vidno tudi iz obrazca za odgovor, določenega v Prilogi k Sklepu 2000/657/ES z dne 16. oktobra 2000 o sprejemu odločitev Skupnosti o uvozu za določene kemikalije v skladu z Uredbo Sveta (EGS) št. 2455/92 o izvozu in uvozu določenih nevarnih kemikalij (7). Vpis parationa v Prilogi III h Konvenciji je treba nadomestiti z vpisom, ki pokriva paration v vseh njegovih oblikah. Zato bi bilo treba sprejeti novo odločitev o uvozu.
(7)
Sklep 2000/657/ES bi bilo zato treba ustrezno spremeniti -
SKLENILA:
Člen 1
1. Odločitev o uvozu kemikalije tetraetil svinec, navedena v obrazcu za odgovore držav uvoznic iz Priloge I, se sprejme.
2. Odločitev o uvozu kemikalije tetrametil svinec, navedena v obrazcu za odgovore držav uvoznic iz Priloge II, se sprejme.
Člen 2
Odločitev o uvozu parationa, navedena v Prilogi k Sklepu 2000/657/ES, se nadomesti z odločitvijo o uvozu, navedeno v obrazcu za odgovore držav uvoznic iz Priloge III k temu sklepu.
V Bruslju, 18. novembra 2005

Labels: 1
20
13
3
12